ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3012/96 υποβολή: Carlos Robles Piquer (PPE) προς την Επιτροπή (11 Νοεμβρίου 1996)

Θέμα: Ανθρωπιστική βοήθεια προς τον λαό της Κούβας

Η ανθρωπιστική βοήθεια της Επιτροπής προς την Κούβα συνεχίζεται, με τη γενική υποστήριξη του Κοινοβουλίου, παρά τη διακοπή των διαπραγματεύσεων για την υπογραφή συμφωνίας συνεργασίας, η οποία οφείλεται στην ακαμψία του πολιτικού συστήματος του καθεστώτος, το οποίο δεν παρέχει πολιτικές ελευθερίες και δεν σέβεται τα δικαιώματα των πολιτών.

Ποιές είναι οι μη κυβερνητικές οργανώσεις, ή ανάλογες ενώσεις της Κούβας, μέσω των οποίων προσπαθεί η ECHO (υπηρεσία της Επιτροπής για την ανθρωπιστική βοήθεια) να διοχετεύσει τη βοήθεια αυτή προς εκείνους που την έχουν περισσότερο ανάγκη;

Ποιό είναι το ποσό σε ECU ή άλλα νομίσματα που απεστάλη στην Κούβα κατά το 1996; Πώς ελέγχεται ότι οι πόροι αυτοί, οι οποίοι διατίθενται από τον προϋπολογισμό και, άρα, πληρώνονται από τους φορολογούμενους των κρατών μελών, καταλήγουν όντως στον προορισμό τους;

Απάντηση της κ. Βonino εξ ονόματος της Επιτροπής (10 Ιανουαρίου 1997)

Η ανθρωπιστική βοήθεια που παρέχει η Επιτροπή στον κουβανικό πληθυσμό πραγματοποιείται αποκλειστικά μέσω των ευρωπαϊκών μη κυβερνητικών οργανώσεων. Αυτές ήταν, για το έτος 1996 οι: ΑCSUR (E), Caritas (D), Caritas (E), CISP (I), Ερυθρός Σταυρός (D), Erikshjδlpen (S), France Libertιs (F), GVC (I), Mιdecins du Monde (F), Medicos del Mundo (E), Medicos sin Fronteras (E), MPDL (E), OIKOS (P), Save the Children (GB) και Solidaridad Internacional (E).

Ο έλεγχος της εκφόρτωσης και της μεταφοράς των ανθρωπιστικών αγαθών προς τις κεντρικές αποθήκες της Αβάνας πραγματοποιείται με την πλήρη ευθύνη του επί τόπου γραφείου τεχνικής βοήθειας της Επιτροπής. Η ανθρωπιστική βοήθεια διανέμεται στους δικαιούχους εξειδικευμένου χαρακτήρα από τις μη κυβερνητικές οργανώσεις που συνεργάζονται με την Επιτροπή, οι οποίες πρέπει να εξασφαλίζουν την παρακολούθηση και τον έλεγχό της. Οι αξιολογήσεις που πραγματοποιεί η Επιτροπή έδειξαν ότι η βοήθεια φθάνει όντως στους παραλήπτες.
ΓΡΑΠΤΗ ΕΡΩΤΗΣΗ E-3570/96 υποβολή: Freddy Blak (PSE) προς την Επιτροπή (17 Δεκεμβρίου 1996)

Θέμα: Yγεία και ψυχολογικές πτυχές του εργασιακού περιβάλλοντος

Ο ιατρός Bo Netterstrψm και ο κοινωνιολόγος Tage Sψndergaard Kristensen, σε έρευνα που εκπόνησαν με πρωτοβουλία του Ιδρύματος για το Εργασιακό Περιβάλλον της Δανίας, συνάγουν το συμπέρασμα ότι υφίσταται σαφής σχέση μεταξύ των ψυχολογικών συνθηκών του εργασιακού περιβάλλοντος και της υγείας των εργαζομένων. Η έκθεση των ως άνω ειδικών τεκμηριώνει τις άμεσες επιπτώσεις του εργασιακού περιβάλλοντος στη υγεία. Μεταξύ άλλων επισημαίνεται η σχέση μεταξύ των καρδιακών παθήσεων και του μεγάλου εργασιακού φόρτου.

Προτίθεται η Επιτροπή, με βάση την ως άνω έρευνα, να αναλάβει πρωτοβουλίες στον εν λόγω τομέα; Ποιά είναι η θέση της Επιτροπής όσον αφορά τα πορίσματα της προαναφερθείσας έρευνας;

Απάντηση του κ. Flynn εξ ονόματος της Επιτροπής (30 Ιανουαρίου 1997)

Η οδηγία 89/391/ΕΟΚ σχετικά με την εισαγωγή μέτρων για την ενθάρρυνση της βελτίωσης της ασφάλειας και της υγείας των εργαζομένων κατά την εργασία ((ΕΕ αριθ. L 183, 29.6.1989. )) απαιτεί να αναπτύσσουν οι εργοδότες συνεκτική γενική πολιτική πρόληψης η οποία να καλύπτει την τεχνολογία, την οργάνωση της εργασίας, τις συνθήκες εργασίας, τις κοινωνικές σχέσεις και την επίδραση των παραγόντων που έχουν σχέση με το περιβάλλον εργασίας.

Κατ' αίτηση της Επιτροπής, η συμβουλευτική επιτροπή για την ασφάλεια, την υγιεινή και την υγεία κατά την εργασία σύστησε μια ομάδα ad hoc για τη μελέτη του θέματος του στρες που οφείλεται στην εργασία. Ο καθηγητής Tage Kristensen έλαβε μέρος στις εργασίες της ομάδας. Η έκθεση της ομάδας υποβλήθηκε από τη συμβουλευτική επιτροπή κατά τη συνεδρίαση της ολομέλειας το Νοέμβριο του 1996.

Η Επιτροπή μελετά τώρα την έκθεση για να βρει πώς μπορούν να προωθηθούν οι συστάσεις της, οι οποίες συμπεριλαμβάνουν την ανάπτυξη της καθοδήγησης, με τον πλέον αποτελεσματικό τρόπο.
ΓΡΑΠΤΗ ΕΡΩΤΗΣΗ E-2874/96 υποβολή: Hiltrud Breyer (V) προς την Επιτροπή (31 Οκτωβρίου 1996)

Θέμα: Πρόγραμμα Thermie 1993

Ερώτηση σχετικά με την απάντηση της 29ης Απριλίου 1996 στην ερώτηση Ε-0627/96 ((EE C 217 της 26.07.1996, σελ. 81 )).

1. Οι γνωμοδοτήσεις της Επιτροπής στο σχέδιο της Επιτροπής ως προς τα μέτρα που θα ληφθούν διαδραματίζουν, άραγε, καθοριστικό και αποκλειστικό ρόλο ή είναι δυνατόν να θεωρηθεί ότι τα έργα του καταλόγου δευτέρας επιλογής θα εξακολουθήσουν να περιλαμβάνονται στη διαδικασία επιλογής ακόμη και με διαφορετικές συνθήκες (λ.χ. εφόσον εξακολουθούν να διατίθενται πιστώσεις ή εφόσον δεν εκτελούνται επιδοτούμενα σχέδια και, συνεπώς, επιστρέφονται οι αχρησιμοποίητες πιστώσεις;

2. Υπάρχει ακόμη η δυνατότητα χρηματοδότησης σχεδίων από τον κατάλογο δευτέρας επιλογής του 1993 από επιστροφές χρημάτων ή από πιστώσεις που δεν καταβλήθηκαν για σχέδια που είχαν εγκριθεί κατά το 1993 και δεν θα υλοποιηθούν, ή μόνον εν μέρει, ή δεν πρόκειται να εκτελεσθούν καθόλου;

3. Επί πόσο χρονικό διάστημα τίθενται στο αποθεματικό οι πιστώσεις που προορίζονται για σχέδια που εγκρίθηκαν το 1993;

Απάντηση του κ. Παπουτσή εξ ονόματος της Επιτροπής (7 Ιανουαρίου 1997)

1. Η γνώμη της επιτροπής δεν είναι δεσμευτική, δεδομένου ότι η Επιτροπή δύναται να μη συμμορφωθεί προς αυτήν. Εντούτοις, σε περίπτωση μη συμμόρφωσης με τη γνώμη που εκφράζει η επιτροπή, ο αντίστοιχος φάκελος παραπέμπεται για λήψη απόφασης στο Συμβούλιο. Το άρθρο 2 της απόφασης της 19ης Ιουλίου 1993 της Επιτροπής προβλέπει τη δυνατότητα οικονομικής στήριξης για τα έργα του αναπληρωματικού καταλόγου, εφόσον ανάλογες πιστώσεις είναι διαθέσιμες λόγω εγκατάλειψης ορισμένων έργων του καταλόγου προτεραιότητας πριν τις 31 Δεκεμβρίου της αντίστοιχης οικονομικής χρήσης.

2. Ο αναπληρωματικός κατάλογος που αναφέρεται στην απόφαση της 19ης Ιουλίου 1993 εξέπνεε στις 31 Δεκεμβρίου 1993. Οι μη αναλωθείσες πιστώσεις για εγκεκριμένα έργα το 1993 δεν μπορούν να χρησιμοποιηθούν για άλλα έργα από άλλο δημοσιονομικό έτος και ως εκ τούτου ανακτώνται από τον γενικό προϋπολογισμό.

3. Οι πιστώσεις που αφορούν τα εγκεκριμένα έργα για το 1993, παραμένουν διαθέσιμες κατά τη διάρκεια του έργου όπως προβλέπεται από το πρόγραμμα εργασίας που αναφέρεται στην υπογραφείσα σύμβαση για το έργο και η χρησιμοποίησή τους εγκρίνεται συναρτήσει της προόδου του έργου. Οι ακριβείς ημερομηνίες αναφέρονται στο δελτίο υποχρεώσεων.
ΓΡΑΠΤΗ ΕΡΩΤΗΣΗ E-3159/96 υποβολή: Annemarie Kuhn (PSE) προς την Επιτροπή (22 Νοεμβρίου 1996)

Θέμα: Η κατάσταση στα πλυντήρια μαλλιού, όσον αφορά την προστασία του περιβαλλοντος

Ποιές μέθοδοι καθαρισμού λυμμάτων εφαρμόζονται ή προβλέπονται για τα πλυντήρια μαλλιού των κρατών μελών;

Απάντηση της κας Bjerregaard εξ ονόματος της Επιτροπής (9 Ιανουαρίου 1997)

Μολονότι στο κοινοτικό δίκαιο δεν προβλέπεται καμία ειδική διάταξη για την επεξεργασία των ακαθάρτων υδάτων που προέρχονται από την πλύση του μαλλιού, απαιτείται ο έλεγχος των εν λόγω λυμάτων βάσει των αρχών που ορίζονται τόσο στην οδηγία 74/464/ΕΟΚ ((ΕΕ αριθ. L 129, της 18.05.1976. )) του Μαΐου 1976 περί ρυπάνσεως προκαλούμενης από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας, όσο και στην οδηγία 80/68/ΕΟΚ ((ΕΕ αριθ. L 20, της 26.01.1980. )) της 17ης Δεκεμβρίου 1980 περί προστασίας των υπογείων υδάτων από τη ρύπανση που προέρχεται από ορισμένες επικίνδυνες ουσίες.

Τα λύματα από διαδικασίες πλύσης μαλλιού εμπεριέχουν βιοκτόνα προϊόντα (όπως οργανοφωσφορικές ενώσεις, αλογονωμένες οργανικές ενώσεις και πυρεθροϊδή) και ουσίες με μεγάλες τιμές χημικώς απαιτούμενου οξυγόνου, πράγμα που επιδρά δυσμενώς στο ισοζύγιο οξυγόνου. Σύμφωνα με την οδηγία 74/464/ΕΟΚ, οι ουσίες αυτές έχουν ταξινομηθεί στον κατάλογο ΙΙ. Το άρθρο 7 της οδηγίας επιβάλλει στα κράτη μέλη να εκπονούν προγράμματα για την περιστολή της ρύπανσης που προκαλείται από τις ανωτέρω ουσίες. Είναι απαραίτητη η έκδοση αδειών για την έκχυση τέτοιων ουσιών. Με τις εν λόγω άδειες πρέπει να επιβάλλονται, ως προς τις εκπομπές, προδιαγραφές βασιζόμενες σε στόχους για την ποιότητα των υδάτων.

Σύμφωνα με την οδηγία 80/68/ΕΟΚ, ορισμένα από τα βιοκτόνα προϊόντα (όπως οργανοφωσφορικές και αλογονωμένες οργανικές ενώσεις) έχουν ταξινομηθεί στον κατάλογο Ι. Με το άρθρο 4 απαγορεύεται η έκχυση τέτοιων ουσιών στα υπόγεια υδάτα. Στο άρθρο 5 υπάρχει επιπλέον απαίτηση, για την έκχυση ουσιών του καταλόγου ΙΙ στα υπόγεια ύδατα, να υποβάλλεται σε προηγούμενη έρευνα και να περιορίζεται ώστε να αποφεύγεται η ρύπανση. Αντικείμενο προγενέστερης έρευνας πρέπει επίσης να αποτελεί τυχόν διάθεση ή υπόδειξη για τη διάθεση των υπόψη ουσιών. Άδειες έκχυσης λυμάτων χορηγούνται μόνον εφόσον τηρούνται οι πάσης φύσεως τεχνικές προφυλάξεις για την αποτροπή της ρύπανσης των υπόγειων υδάτων από ουσίες του καταλόγου ΙΙ.
ΓΡΑΠΤΗ ΕΡΩΤΗΣΗ E-3476/96 υποβολή: Anita Pollack (PSE) προς την Επιτροπή (9 Δεκεμβρίου 1996)

Θέμα: Οικολογική επισήμανση

Κατά πόσο είναι ικανοποιημένη η Επιτροπή από την οικολογική επισήμανση τη στιγμή που σε άρθρο του εντύπου «Which?» (Ιανουάριος 1996) αναφέρεται ότι ένα πλυντήριο με οικολογική επισήμανση χρησιμοποιεί περισσότερο νερό και έχει χαμηλότερη απόδοση όσον αφορά τον καθαρισμό απ' ό,τι τα πλυντήρια χωρίς οικολογική επισήμανση;

Απάντηση της κ. Bjerregaard εξ ονόματος της Επιτροπής (24 Ιανουαρίου 1997)

Τα όσα περιγράφονται στη γραπτή ερώτηση μπορούν όντως να συμβούν σε ένα εθελοντικού χαρακτήρα σύστημα οικολογικού σήματος όπως ακριβώς είναι το κοινοτικό σύστημα απονομής οικολογικού σήματος. Στόχος των συστημάτων του τύπου αυτού είναι να δοθεί η δυνατότητα σε σειρά προϊόντων να συμμορφωθούν με τα κριτήρια και υπάρχει η πρόθεση, η εν λόγω σειρά να αποτελεί ένα επιλεκτικό ποσοστό των προϊόντων που κυκλοφορούν στην αγορά.

Στην περίπτωση της Κοινότητας, ένα λογικό ποσοστό των αναγκών της αγοράς πρέπει να καλυφθεί προκειμένου να εξασφαλισθεί η ανά την Ευρώπη προβολή των προϊόντων που φέρουν οικολογικό σήμα. Κατά συνέπειαν, είναι δυνατόν ορισμένοι κατασκευαστές πλυντηρίων της σειράς αυτής να υποβάλλουν αίτηση για το σήμα και άλλοι όχι.

Ωστόσο, η Επιτροπή είναι ικανοποιημένη με το επίπεδο περιβαλλοντικής προστασίας που εξασφαλίζουν τα κριτήρια της εν λόγω ομάδας προϊόντων και πρόσφατα τα αναβάθμισε υπό το φως των εμπορικών και τεχνολογικών εξελίξεων ((ΕΕ L 191, της 1.8.1996. ))
ΓΡΑΠΤΗ ΕΡΩΤΗΣΗ E-3925/96 υποβολή: Ernesto Caccavale (UPE) προς την Επιτροπή (10 Iανουαρίου 1997)

Θέμα: Παραβίαση της ελευθερίας εγκατάστασης (Άρθρα 58 και επόμενα της Συνθήκης της Ρώμης)

Με την εγκύκλιο του Υπουργείου Εσωτερικών αριθ. 559/c 22103, 12015 της 2.7.1996 σχετικά με τους κανόνες που ισχύουν για τις «Δραστηριότητες εξωδίκου είσπραξης απαιτήσεων» ο προϊστάμενος της αστυνομίας θέλησε να εξομοιώσει με τους δημόσιους οργανισμούς ή τις δήμοσιες υπηρεσίες διαχείρισης οικονομικών υποθέσεων όλες τις επιχειρήσεις οι οποίες, ανεξαρτήτως τρόπου οργάνωσης, προσφέρονται ως ενδιάμεσοι για την ανάληψη ή τη διαχείριση υποθέσεων τρίτων, συμπεριλαμβανομένων των εντολοδόχων και πληρεξουσίων.

Η εξομοίωση αυτή, που επιβλήθηκε με διοικητική διάταξη η οποία δεν έχει κυρωθεί από κρατικό νόμο, έχει ως αποτέλεσμα την εφαρμογή στους οργανισμούς είσπραξης απαιτήσεων του Β.Δ. 733/1931, το οποίο προβλέπει, μεταξύ άλλων, τη δυνατότητα άσκησης επαγγελματικής δραστηριότητας μόνο στην εδαφική περιοχή της επαρχίας η οποία χορηγεί την έγκριση.

Το μέτρο αυτό αποτελεί καταφανή περιορισμό της ελευθερίας εγκατάστασης των άρθρων 58 και επόμενα της Συνθήκης για την Ευρωπαϊκή Ένωση.

Μπορεί η Επιτροπή να ελέγξει εάν το ιταλικό κράτος παραβιάζει την ελευθερία εγκατάστασης;

Σε καταφατική περίπτωση, σκοπεύει η Επιτροπή να ασκήσει το δικαίωμα-καθήκον της για άσκηση μομφής στις ιταλικές αρχές;

Απάντηση του κ. Monti εξ ονόματος της Επιτροπής (10 Φεβρουαρίου 1997)

Η Επιτροπή θα πραγματοποιήσει τις απαραίτητες επαφές προκειμένου να συγκεντρώσει όλες τις διευκρινήσεις σχετικά με τα καταγγελθέντα γεγονότα. Δε θα παραλείψει, εάν χρειαστεί, να καταρτίσει φάκελο της υπόθεσης σύμφωνα με τη διαδικασία που προβλέπεται στο άρθρο 169 της Συνθήκης ΕΚ.
ΓΡΑΠΤΗ ΕΡΩΤΗΣΗ E-2493/96 υποβολή: Jesϊs Cabezσn Alonso (PSE) προς την Επιτροπή (25 Σεπτεμβρίου 1996)

Θέμα: Δηλώσεις του Επιτρόπου Γεωργίας σχετικά με το πρόβειο κρέας

Βάσει κοινών κριτηρίων διετυπώθησαν οι δηλώσεις του Επιτρόπου Γεωργίας, κ. Fischler, τις τελευταίες ημέρες του Ιουλίου 1996 σχετικά με ενδεχόμενους κινδύνους από την κατανάλωση πρόβειου κρέατος;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2491/96, E-2492/96, και E-2493/96 (5 Δεκεμβρίου 1996)

Η τρεμώδης νόσος (Scrapie) επισημάνθηκε στην Κοινότητα από την 1η Ιανουαρίου 1993. Ωστόσο, τα κράτη μέλη έχουν τα σχετικά στατιστικά στοιχεία και δεν τα παρέχουν στην Επιτροπή. Ο βαθμός μόλυνσης ποικίλλει ευρέως και δεν είναι δυνατόν να γίνουν σαφείς εκτιμήσεις σχετικά με την κατάσταση των περισσοτέρων χωρών.

Στοιχεία ότι η σπογγώδης εγκεφαλοπάθεια των βοοειδών (ΣΕΒ) είναι δυνατόν να μεταδοθεί πειραματικά στα πρόβατα δημοσιεύθηκαν στον επιστημονικό τύπο του Ιουνίου 1996. Τα στοιχεία αυτά αποτέλεσαν τη βάση για την αναφορά του κ. Fischler τον Ιούλιο του 1996. Προκειμένου να μελετήσει σε βάθος και διελευκάνει πλήρως την κατάσταση η Επιτροπή ζήτησε από την Επιστημονική Κτηνιατρική Επιτροπή να δώσει τη γνώμη της στο θέμα αυτό και σχετικά με τα μέτρα τα οποία πρέπει να ληφθούν για να καταπολεμηθεί η εξάπλωση αυτής της ομάδας ασθενειών.

Η Επιστημονική Κτηνιατρική Επιτροπή τόνισε ότι η τρεμώδης νόσος δεν έχει ως τώρα εμφανιστεί σε ανθρώπους. Η επιτροπή τόνισε επίσης ότι αυτό δεν αποτελεί στοιχείο ότι η ΣΕΒ μεταδόθηκε με φυσικό τρόπο στα πρόβατα και τις αίγες κρατών μελών, αλλά ότι ο κίνδυνος αυτός δεν μπορεί να αποκλεισθεί. Σύμφωνα με τη γνώμη της εν λόγω επιτροπής, οι κίνδυνοι αυτοί μπορούν να μειωθούν σημαντικά απαγορεύοντας τη χρήση ορισμένων υλικών στην ανθρώπινη διατροφή και την αλυσίδα των ζωοτροφών.

Η Επιτροπή έχει εκπονήσει προτάσεις με στόχο την εφαρμογή της γνώμης της επιστημονικής κτηνιατρικής επιτροπής.
ΓΡΑΠΤΗ ΕΡΩΤΗΣΗ E-3509/96 υποβολή: Gianni Tamino (V) προς την Επιτροπή (9 Δεκεμβρίου 1996)

Θέμα: Αξιολόγηση των περιβαλλοντικών επιπτώσεων του λατομείου του σχεδίου Pareton (Colli Asolani - Treviso)

Ιστορικώς η περιοχή Colli Asolani υπήρξε τόπος παραγωγής ειδών κεραμικής και κατά συνέπειαν έχει καταστραφεί από πλήθος λατομείων που έχουν ανοιχθεί στις πλαγιές τους, πράγμα που συνιστά παράγοντα σοβαρής υποβάθμισης του περιβάλλοντος, αλλά συγχρόνως είναι τοπίο ιδιαιτέρου φυσικού κάλλους της επαρχίας του Treviso και, επομένως, αποτελεί σημαντικό οικονομικό πόρο που συνδέεται με τον τουρισμό.

Το 1981 η Περιφέρεια Veneto απαγορεύει την εξορυκτική δραστηριότητα στον λεγόμενο λόφο Pareton 7 το 1991 η εταιρία Seam υποβάλλει στο Δήμο και την Περιφέρεια το σχέδιο «Sistemazione ambientale» (διευθέτηση περιβάλλοντος) του Pareton, που προβλέπει την εξόρυξη 8 εκατ. περίπου κυβικών μέτρων αργίλου (περίπου 400.000 φορτία υλικού) εντός 15 ετών: Αυτό σημαίνει τη μείωση του ύψους του λόφου κατά 72 μ. (με επιπτώσεις στο τοπίο, το περιβάλλον και το κλίμα ολόκληρης της περιοχής, όπως η αλλαγή του συστήματος των ανέμων), αντί της ανάπλασης του όγκου των λόφων χωρίς τροποποίησή του ύψους των σε σχέση προς το επίπεδο της θάλασσας.

Το 1992 το Δημοτικό Συμβούλιο του Castelcucco εκδίδει αρνητική γνωμοδότηση με τη δικαιολογία ότι το έδαφος αυτό δεν περιλαμβάνεται στον περιφερειακό πίνακα των περιοχών στις οποίες μπορεί να γίνει εκσκαφή. Τον Αύγουστο του 1994 το Περιφερειακό Συμβούλιο Veneto εντάσσει την περιοχή του Δήμου Castelcucco στην κατηγορία των εδαφών όπου επιτρέπεται η εξόρυξη αργίλου, αλλά στις 10.3.1995 η Επαρχία του Treviso εντάσσει την εν λόγω περιοχή στο περιφερειακό χωροταξικό σχέδιο ως συνδεόμενη με πάρκα και προστατευόμενες ζώνες όπου απαγορεύεται η λειτουργία νέων λατομείων. Τώρα η Περιφέρεια Veneto πρέπει να γνωμοδοτήσει οριστικά για τη χορήγηση άδειας.

Δεν θεωρεί η Επιτροπή ότι ένα σχέδιο λατομείου αυτής της κλίμακας, σε μια περιοχή που προορίζεται για πάρκο, ανήκει στα σχέδια τα οποία πρέπει να υποβάλλονται σε αξιολόγηση περιβαλλοντικών επιπτώσεων βάσει της οδηγίας 85/337/ΕΟΚ ((ΕΕ L 175, 5.7.1985, σελ. 40. ));

Απάντηση της κας Bjerregaard εξ ονόματος της Επιτροπής (17 Ιανουαρίου 1997)

Τα ανασκαφικά έργα του τύπου στον οποίο αναφέρεται το Αξιότιμο μέλος του Κοινοβουλίου υπάγονται στο παράρτημα ΙΙ, αριθ. 2, εδάφιο (γ), της οδηγίας 85/337/ΕΟΚ. Για ανάλογα έργα προβλέπεται υποχρεωτική εκτίμηση περιβαλλοντικών επιπτώσεων εφόσον, λόγω φύσης, διαστάσεων ή τοποθεσίας, έχουν σοβαρές επιπτώσεις στο περιβάλλον, κατά την έννοια του άρθρου 2 της ως άνω οδηγίας.

Εξάλλου, οι εθνικές αρχές οφείλουν ούτως ή άλλως να προβούν σε επιλογή προκειμένου να καθορίσουν, για τα έργα του παραρτήματος ΙΙ, εάν είναι απαραίτητο να κινηθεί διαδικασία εκτίμησης των περιβαλλοντικών επιπτώσεων ((Απόφαση του Δικαστηρίου των Ευρωπαϊκών Κοινοτήτων της 2ας Μαΐου 1996, C/133/94 - Επιτροπή κατά Βελγίου. )).

Η περίπτωση που θίγει το Αξιότιμο Μέλος του Κοινοβουλίου καταχωρίθηκε ως περίπτωση για την οποία η ως άνω διαδικασία πρέπει να κινηθεί εξ ορισμού και η Επιτροπή θα παρέμβει στις ιταλικές αρχές για το θέμα αυτό.
ΓΡΑΠΤΗ ΕΡΩΤΗΣΗ E-3450/96 υποβολή: Jan Mulder (ELDR) προς την Επιτροπή (9 Δεκεμβρίου 1996)

Θέμα: Αποφάσεις της Επιτροπής για την εκκαθάριση λογαριασμών

Η Επιτροπή προκαταβάλλει στα κράτη μέλη τις πιστώσεις για τη χρηματοδότηση των γεωργικών δαπανών μέσω του ΕΓΤΠΕ - Τμήμα Εγγυήσεων. Επίσης ελέγχει κάθε χρόνο εάν οι δαπάνες έχουν αναληφθεί σύμφωνα με την κοινοτική νομοθεσία. Η Επιτροπή πρέπει να αρνείται να εγγυάται για την ανάληψη δαπανών μέσω του ΕΓΤΠΕ οπότε δεν πληρούνται οι προϋποθέσεις αυτές. Η επονομαζομένη διαδικασία εκκαθάρισης λογραριασμών καθορίζεται στον κανονισμό (ΕΟΚ) αριθ. 729/70 ((EE L 94, της 28.4.1970, σελ. 13. )) του Συμβουλίου της 21ης Απριλίου 1970.

Μπορεί η Επιτροπή να αναφέρει το συνολικό ποσό των δαπανών που αρνήθηκε να αναλάβει σε κάθε διαδικασία εκκαθάρισης λογαριασμών, από το 1987, κατανέμοντας τα στοιχεία αυτά ανά κράτος μέλος;

Aπάντηση του κ. Fischler εξ ονόματος της Επιτροπής (9 Iανουαρίου 1997)

Η εξέλιξη των διορθώσεων που πραγματοποιήθηκαν στο πλαίσιο της εκκαθάρισης λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) - τμήμα Εγγυήσεων, από το οικονομικό έτος 1987 έως το τελευταίο οικονομικό έτος του 1992 κατά το οποίο πραγματοποιήθηκε η εκκαθάριση, με βάση τον κανονισμό (ΕΟΚ) αριθ. 729/70, που αφορά τη χρηματοδότηση της κοινής γεωργικής πολιτικής ((ΕΕ αριθ. L 94 της 28.04.1970. )), παρουσιάζεται υπό μορφή πινάκων που έχουν σταλεί απευθείας στο Αξιότιμο Μέλος του Ευρωπαϊκού Κοινοβουλίου καθώς και στη Γενική Γραμματεία του Κοινοβουλίου. Οι διορθώσεις έχουν πραγματοποιηθεί σε εθνικό νόμισμα και γι' αυτό το ποσοστό του ECU που λαμβάνεται υπόψη στους πίνακες, είναι το πλησιέστερο ποσοστό στην ημερομηνία, κατά την οποία η Επιτροπή έλαβε την απόφαση εκκαθάρισης των λογαριασμών.
ΓΡΑΠΤΗ ΕΡΩΤΗΣΗ E-2512/96 υποβολή: Hiltrud Breyer (V) προς το (25 Σεπτεμβρίου 1996)

Θέμα: ΦΠΑ και εναέρια κυκλοφορία

1. Με ποιο τρόπο και μέχρι πότε σκέφτεται το Συμβούλιο των Υπουργών να εναρμονίσει το ΦΠΑ επί των αεροπορικών εισητηρίων σε σχέση με τα άλλα μέσα μεταφορών (σιδηροδρομικές και οδικές μεταφορές) και τα διάφορα κράτη μέλη;

2. Σε ποιο ποσοστό θα μπορούσε να ανέλθει ένας τέτοιος ΦΠΑ;

3. Ποιο ποσό πρέπει να αναφέρεται (σε απόλυτους αριθμούς) με την καθιέρωση ενός ΦΠΑ επί των αεροπορικών εισητηρίων;

Απάντηση (13 Φεβρουαρίου 1997)

Το καθεστώς ΦΠΑ που ισχύει για τα διάφορα είδη μεταφορών προσώπων (αεροπορικές, θαλάσσιες, σιδηροδρομικές, οδικές μεταφορές και μεταφορές δια των εσωτερικών πλωτών οδών) καθορίζεται από την έκτη οδηγία ΓΠΑ, που προβλέπει ότι οι μεταφορές αυτές φορολογούνται ανάλογαο με τις διατρέχοντες αποστάσεις στα διάφορα κράτη μέλη.

Όσον αφορά του συντελεστές ΦΠΑ που εφαρμόζονται στιε μεταφορές προσώπων, η κατάσταση έχει σήμερα ως εξής:

- οι εγχώριες μεταφορές προσώπων φορολογούνται με αρκετά διαφορετικό τρόπο στα διάφορα κράτη μέλη,

- για τις ενδοκοινοτικές μεταφορές προσώπων, εφαρμόζεται εν γένει μηδενικός συντελεστής.

Προκειμένου να δημιουργθεί ένα κοινό σύστημα ΦΠΑ, η Επιτροπή υπέβαλε το 1992, πρόταση οδηγίας, που περιορίζεται στις οδικές μεταφορές προσώπων και τις μεταφορές δια των εσωτερικών πλωτών οδών. Η πρόταση δεν ασχολείται με το ζήτημα της σχέσης μεταξύ του τομέα αυτού και των άλλων μέσων μεταφορών (ιδίως σιδηροδρομικές και αεροπορικές μεταφορές). Η Επιτροπή ενέβαλε την εξέταση του ζητήματος αυτού εν αναμονή μιας έκθεσης που επρόκειτο να υποβάλει πριν από το τέλος του 1994 και η οποία θα περιείχε μια συνολική εκτίμηση της κατάστασης στον τομέα των μεταφορών προσώπων όσον αφορά το ΦΠΑ, καθώς και εξέταση των κινδύνων στρέβλωσης του ανταγωνισμού μεταξύ των διαφόρων τρόπων μεταφοράς.

Δεδομένου ότι δεν υπήρξε τέτοια έκθεση της Επιτροπής, το Συμβούλιο δεν είναι σε θέση να δώσει τα στοιχεία που επιθυμεί το Αξιότιμο μέλος του Κοινοβουλίου. Εν τούτοις έχει επίγνωση του γεγονότος ότι το θέμα αυτό είναι εξαιρετικά σημαντικό για τη μελλοντική ανάπτυξη των μεταφορών στην Ένωση.
ΓΡΑΠΤΗ ΕΡΩΤΗΣΗ E-3482/96 υποβολή: Maartje van Putten (PSE) προς την Επιτροπή (9 Δεκεμβρίου 1996)

Θέμα: Εφαρμογή των κατευθυντηρίων γραμμών της Επιτροπής Αναπτυξιακής Βοήθειας

Η «Επιτροπή Αναπτυξιακής Βοήθειας του ΟΟΣΑ έχει εγκρίνει επτά δέσμες κατευθυντηρίων γραμμών σχετικών με την ανάπτυξη και το περιβάλλον.

Λαμβανομένου υπόψη ότι η Επιτροπή είναι πλήρες μέλος της ΕΑΒ, είναι άραγε νομικώς δεσμευτικές οι εν λόγω κατευθυντήριες γραμμές; Εάν όχι, σε ποιο βαθμό και με ποιον τρόπο εφαρμόζει η Επιτροπή τις κατευθυντήριες γραμμές της ΕΑΒ στα αναπτυξιακά της σχέδια και προγράμματα;

Απάντηση του κ. Pinheiro εξ ονόματος της Επιτροπής (14 Ιανουαρίου 1997)

Η Επιτροπή Αναπτυξιακής βοήθειας (ΕΑΒ) του Οργανισμού Οικονομικής Συνεργασίας και Ανάπτυξης (ΟΟΣΑ) ενέκρινε πράγματι μια σειρά εννέα κατευθυντηρίων γραμμών για το περιβάλλον και τη βοήθεια. Αυτές οι κατευθυντήριες γραμμές δεν είναι νομικά δεσμευτικές για τα μέλη της ΕΑΒ, αλλά αποτελούν συστάσεις της οποίας τα μέλη δεσμεύονται να ενσωματώσουν στις δικές τους στρατηγικές κατευθύνσεις και πρακτικές στον τομέα του περιβάλλοντος και της βοήθειας για την ανάπτυξη.

Οι κατευθυντήριες γραμμές του ΟΟΣΑ έχουν ως βασικό σκοπό να βοηθήσουν τους πολιτικούς υπεύθυνους και τους υπαλλήλους που ασχολούνται με θέματα εκτέλεσης, τόσο στους οργανισμούς που χορηγούν βοήθεια όσο και στις αναπτυσσόμενες χώρες, να προετοιμάσουν στρατηγικές, προγράμματα και περιφερειακά και διεθνή προγράμματα για το περιβάλλον. Σ'αυτό το πλαίσιο, η Επιτροπή εξασφάλισε την κυκλοφορία του συνόλου των κατευθυντηρίων γραμμών του ΟΟΣΑ/ΕΑΒ, στις γεωγραφικές και τεχνικές μονάδες που έχουν αναλάβει την εκτέλεση των ενεργειών συνεργασίας για την ανάπτυξη της Κοινότητας, καθώς και στις αντιπροσωπείες της Επιτροπής.

Στον τομέα της ανάλυσης των περιβαλλοντικών επιπτώσεων, οι ειδικές κατευθύνσεις της Επιτροπής εμπνεύστηκαν από τις κατευθυντήριες γραμμές του ΟΟΣΑ και εκφράζουν τις συστάσεις του όχι μόνο στον τομέα της ανάλυσης των επιπτώσεων αλλά και στα θέματα που σχετίζονται με τις εθνικές στρατηγικές για το περιβάλλον, την εκτόπιση και επανεγκατάσταση πληθυσμών.

Οι θεματικές κατευθυντήριες γραμμές, που αφορούν τη διαχείριση των χημικών προϊόντων, την καταπολέμηση των παρασίτων, τη μείωση των επιπτώσεων των φυσικών καταστροφών, την προστασία του θαλασσίου και παρακτίου περιβάλλοντος και τη χρησιμοποίηση των υγρών ζωνών, χρησιμοποιούνται επίσης τακτικά από την Επιτροπή, για την σύλληψη και εκτέλεση των αναπτυξιακών προγραμμάτων στα οποία συμμετέχει.